Na temelju članka 61. Statuta Grada Pula - Pola (Službene novine - Bollettino ufficiale Pula - Pola broj 7/09, 16/09, 12/11, 1/13, 2/18, 2/20, 4/21 i 5/21 - pročišćeni tekst) i članka 9. Programa za dodjelu potpora mikro i malim poduzetnicima i obrtnicima s ciljem revitalizacije stare gradske jezgre grada Pule - Pola za 2025. godinu, Gradonačelnik Grada Pula - Pola, dana \_. ožujka 2025. godine objavljuje,

**J A V N I P O Z I V**

**ZA DODJELU POTPORA MIKRO I MALIM PODUZETNICIMA I OBRTNICIMA S CILJEM REVITALIZACIJE STARE GRADSKE JEZGRE PULE - POLA ZA 2025. GODINU**

**I.**

Predmet Javnog poziva je prikupljanje zahtjeva u svrhu dodjele bespovratnih financijskih sredstava u obliku potpore male vrijednosti mikro i malim poduzetnicima i obrtnicima u staroj gradskoj jezgri, obuhvaćenoj grafičkim prikazom i popisom ulica, temeljem Programa za dodjelu potpora mikro i malim poduzetnicima i obrtnicima s ciljem revitalizacije stare gradske jezgre Pule - Pola za 2025. godinu naziva „POTPORE STARI GRAD 2025“ (u daljnjem tekstu: Program).

Ovim Javnim pozivom utvrđuje se sustav aktivnosti i potpornih mjera za razvoj mikro i malog poduzetništva i obrtništva koje Grad Pula - Pola planira provesti na području stare gradske jezgre Pule.

Javnim pozivom propisuju se namjena i uvjeti dodjele potpora, visina iznosa ukupnih potpora, korisnici potpora, potrebna dokumentacija za obradu Zahtjeva, postupak dodjele potpora te ostala pitanja vezana za provedbu dodjele potpora.

Za realizaciju planiranih aktivnosti definiranih ovim Javnim pozivom sredstva su bespovratna i osigurana su u Proračunu Grada Pula - Pola za 2025. godinu.

**Programom i Javnim pozivom biti će obuhvaćeni:**

* *Subjekti mikro i malog poduzetništva i obrtništva koji već obavljaju djelatnost na području mikrolokacije unutar stare gradske jezgre u obuhvatu grafičkog prikaza danog u Prilogu 1 te popisa ulica u Prilogu 2;*
* *Poduzetnici i obrtnici početnici registrirani nakon 1.7.2024. godine koji već obavljaju djelatnost (na području mikrolokacije unutar stare gradske jezgre u obuhvatu grafičkog prikaza danog u Prilogu 1 te popisa ulica u Prilogu 2) te poduzetnici i obrtnici koji tek započinju s obavljanjem gospodarske djelatnosti (na području mikrolokacije unutar stare gradske jezgre u obuhvatu grafičkog prikaza danog u Prilogu 1 i ulica u Prilogu 2), a ulaze pod subjekte mikro i malog poduzetništva i obrtništva - dalje u tekstu poduzetnici i obrtnici početnici.*

Dodjela potpora za razvoj mikro i malog poduzetništva i obrtništva na području stare gradske jezgre Pule temeljiti će se na realizaciji sljedećih ciljeva:

* stvaranje pozitivne poduzetničke klime;
* povećanje broja poduzetnika, kao i poduzetnika na području stare gradske jezgre;
* povećanje broja zaposlenih;
* povećanje proizvodnje;
* oživljavanje stare gradske jezgre;
* razvoj identiteta mjesta kroz revitalizaciju stare gradske jezgre;
* jačanje konkurentske sposobnosti;
* podizanje konkurentnosti gospodarstva Pule (npr. ulaganje u nove tehnologije i sl.);
* rad na povezivanju gospodarskih subjekata;
* očuvanje demografske vitalnosti stare gradske jezgre kroz unapređenje kvalitete života;
* zadržavanje više funkcionalnosti stare gradske jezgre i
* očuvanje starih zanata i obrta.

Korisnici potpora moraju zadovoljiti sljedeće uvjete:

1. Mikro i mali poduzetnici i obrtnici sa sjedištem u Puli;
2. Korisnici potpora moraju zadovoljiti i barem dva od sljedeća tri pokazatelja utvrđena na dan 31. prosinca 2024. godine (definirana Zakonom o poticanju razvoja malog gospodarstva (Narodne novine broj 29/02, 63/07, 53/12, 56/13, 121/16) i to:

* za mikro subjekte malog gospodarstva: ukupna aktiva/dugotrajna imovina do 2.000.000,00 EUR, godišnji poslovni prihodi do 2.000.000,00 EUR, te im je prosječan broj radnika tijekom poslovne godine do 10;
* za male subjekte malog gospodarstva: ukupna aktiva/dugotrajna imovina do 10.000.000,00 EUR, godišnji poslovni prihodi do 10.000.000,00 EUR, te im je prosječan broj radnika tijekom poslovne godine do 50;

|  |  |  |
| --- | --- | --- |
| **POKAZATELJI** | **MIKRO SUBJEKTI MALOG GOSPODARSTVA - u EUR -** | **MALI SUBJEKTI MALOG GOSPODARSTVA - u EUR -** |
| **Aktiva/dugotrajna imovina** | 2.000.000,00 | 10.000.000,00 |
| **Prihodi** | 2.000.000,00 | 10.000.000,00 |
| **Broj zaposlenih** | 10 | 50 |

1. Nemaju dospjelih nepodmirenih dugovanja prema proračunu Grada Pula - Pola (prilikom podnošenja zahtjeva potrebno je priložiti potvrdu Grada Pula - Pola) i Republici Hrvatskoj (potrebno priložiti potvrdu Porezne uprave), po bilo kojoj osnovi, kao i s njima povezana društva te osobe, sukladno Općem poreznom Zakonu (Narodne novine broj 115/16, 106/18, 121/19, 32/20, 42/20 i 114/22) (u daljnjem tekstu: OPZ) a istovremeno dospjelih nepodmirenih dugovanja ne smiju imati ni članovi društva/zadruge/ustanove - osnivači te vlasnici/e obrta i nositelji/ice slobodnog zanimanja;
2. Imaju minimalno šest mjeseci rada u prethodnoj godini, (osim za poduzetnike i obrtnike početnike), a za mjeru 6 minimalno jedanaest mjeseci rada u prethodnoj godini;
3. Korisnik potpore mora imati najmanje jednog (1) zaposlenog. Za vlasnike obrta i nositelje slobodnog zanimanja te slobodne umjetnike smatra se da su se kao vlasnici obrta, odnosno nositelji slobodnog zanimanja i slobodni umjetnici samo zaposlili te samim time udovoljavaju kriteriju o jednom zaposlenom;
4. Umjetnici (slikari, kipari, grafički umjetnici i sl.);
5. Stari zanati (tradicijski zanati) i obrti (postolar - popravak obuće i proizvoda od kože, ključar, fotografi, zlatari, urari, cvjećari, izrada pečata, graviranje i sl.);
6. Poslovi pranja i kemijskog čišćenja tekstila i krznenih proizvoda;
7. Poslovi krojačkih popravaka tekstila i kože;
8. Prodaja ručno rađenih proizvoda, tzv. „handmade“, odnosno ukrasnih i uporabnih proizvoda **iz vlastite proizvodnje** (suveniri, keramički proizvodi, proizvodi od drva, dječje igračke, prirodna kozmetika, odjeća i modni dodaci i ostali “handmade“ proizvodi) („handmade“ proizvodi podrazumijevaju izradu, preuređenje i rekonstrukciju raznih stvari vlastitim rukama i uz minimalnu automatizaciju);
9. Poduzetnici i obrtnici početnici (novo osnovani i/ili koji će prvi put poslovati na području stare gradske jezgre Pule), a koji zadovoljavaju uvjete propisane u točkama 1 do 3 i točki 5 te barem jedan od uvjeta propisanih u točkama 6-10;
10. Poduzetnici i obrtnici (koji djelatnost obavljaju u poslovnim prostorima u vlasništvu Grada Pula - Pola najmanje 11 mjeseci u prethodnoj godini), a koji zadovoljavaju uvjete propisane u točkama 1 do 3 i točki 5 te barem jedan od uvjeta propisanih u točkama 6-10..

Prednost kod dodjele potpora za umjetničke i tradicijske obrte, pod istim uvjetima, imati će obrti koji posjeduju Uvjerenja o stjecanju tradicijskog, odnosno umjetničkog obrta, iz članka 2. Pravilnika o tradicijskim, odnosno umjetničkim obrtima (Narodne novine broj 112/07).

**II.**

Ukupna osigurana sredstva za dodjelu potpora za razvoj mikro i malog poduzetništva i obrtništva na području stare gradske jezgre Pule u Proračunu Grada Pula - Pola za 2025. godinu iznose 80.000,00 EUR te se planiraju dodijeliti na sljedeći način, ovisno o broju prijava:

|  |  |  |
| --- | --- | --- |
| **Mjera** | **Naziv mjere/opis djelatnosti** | **Iznos potpore u EUR** |
| 1 | Potpore slobodnim umjetnicima (slikari, kipari, grafički umjetnici i sl.) | 2.000,00 |
| 2 | Potpore starim zanatima i obrtima (postolar - popravak obuće i proizvoda od kože, ključar, fotografi, zlatari, urari, cvjećari, izrada pečata, graviranje i sl.) | 3.000,00 |
| 3 | Potpore poduzetnicima u poslovima pranja i kemijskog čišćenja tekstila i krznenih proizvoda te poslovima krojačkih popravaka tekstila i kože | 2.000,00 |
| 4 | Potpore prodaje ručno rađenih proizvoda, tzv. „handmade“ proizvoda, odnosno ukrasnih i uporabnih proizvoda iz vlastite proizvodnje (suveniri, keramički proizvodi, proizvodi od drva, dječje igračke, prirodna kozmetika, odjeća i modni dodaci i ostali “handmade“ proizvodi) („handmade“ proizvodi podrazumijevaju izradu, preuređenje i rekonstrukciju raznih stvari vlastitim rukama i uz minimalnu automatizaciju);\* | 3.000,00 |
| 5 | Potpore poduzetnicima i obrtnicima početnicima (sukladno djelatnostima iz članaka 3. i 4. Programa) | 5.000,00 |
| 6 | Nenamjenska potpora poduzetnicima i obrtnicima (sukladno djelatnostima iz članaka 3. i 4. Programa) koji djelatnost obavljaju u poslovnim prostorima u vlasništvu Grada Pula - Pola najmanje 11 mjeseci u prethodnoj godini (poduzetnici sa više poslovnih prostora podnose jedan zahtjev za sve poslovne prostore, a ostvaruju nenamjensku potporu u iznosu od 1.000,00 EUR za svaki poslovni prostor te nisu u obavezi dostavljati Obrasce 3, 5 i 7 uz zahtjev za potporu) | 1.000,00 |

*\*Izuzev djelatnosti unutar sektora iz članka 1. ovog Programa, kojima Uredbom 2023/2831 dodjela potpora male vrijednosti nije moguća.*

Ostvarivanje prava na jednu vrstu potpora isključuje ostvarivanje prava na drugu (vrijedi za mjere od 1 do 5).

Pojedinom korisniku može se dodijeliti samo jedna potpora po pojedinoj mjeri.

**III.**

Potpore se dodjeljuju za sljedeće namjene:

Potpore mikro i malim poduzetnicima i obrtnicima odobravaju se za sljedeće namjene, i to u sljedećim postocima:

1. maksimalno 60% dodijeljenih sredstava (mogu se koristiti pojedinačno ili kombinacija) odobrava se za refundaciju:

* troškova isplaćenih plaća zaposlenicima (uključujući poreze, prireze i doprinose);
* plaćenih troškova komunalne naknade i spomeničke rente;
* plaćenih troškova tekućeg održavanja poslovnog prostora koji uključuju troškove vode i struje.

1. minimalno 40% dodijeljenih sredstava (mogu se koristiti pojedinačno ili kombinacija) odobrava se za:

* poboljšanje uvjeta rada u radionici/poslovnom prostoru kroz uređenje/renoviranje/adaptaciju radionice/poslovnog prostora;
* financiranje plaćenih troškova nabave novih strojeva, informatičke i druge opreme i alata/pribora koji je nužan za obavljanje pretežite djelatnosti za koju su registrirani *(ne uključuje troškove nabave mobilnih telefona i tableta, TV-a, radio i sl. uređaja te rabljene strojeve, opremu i alate)*;
* edukaciju vlasnika i/ili zaposlenika (majstorski ispit - vrijedi za potpore starim zanatima i obrtima, stručno usavršavanje i sl.);
* troškove sudjelovanja na sajmovima i izložbama;
* izradu web stranice (maksimalno odobreni iznos bespovratnih sredstava do 400,00 EUR);
* izradu promotivnog materijala (maksimalno odobreni iznos bespovratnih sredstava do 200,00 EUR);
* stjecanje uvjerenja o statusu umjetničkog obrta (vrijedi za potpore obrtnicima);
* stjecanje uvjerenja o statusu tradicijskog obrta (vrijedi za potpore starim zanatima i obrtima).

Potpore mikro i malim poduzetnicima i obrtnicima početnicima odobravaju se za sljedeće namjene i to u 100% iznosu potpora (mogu se koristiti pojedinačno ili kombinacija):

* isplaćeni troškovi plaća zaposlenika (uključujući poreze, prireze i doprinose);
* plaćeni troškovi komunalne naknade i spomeničke rente;
* plaćeni troškovi tekućeg održavanja poslovnog prostora koji uključuju troškove vode i struje;
* refundacija troškova otvaranja obrta, trgovačkog društva, zadruge;
* refundacija plaćenih troškova ishođenja minimalnih tehničko-tehnoloških uvjeta za poslovni prostor, studiju utjecaja na okoliš, razne dozvole i sl.;
* financiranje troškova nabave novih strojeva, informatičke i druge opreme i alata/pribora koji je nužan za obavljanje pretežite djelatnosti za koju su registrirani (ne uključuje troškove nabave mobilnih telefona i tableta, TV-a, radio i sl. uređaja te rabljene strojeve, opremu i alate);
* edukacija vlasnika i/ili zaposlenika (majstorski ispit - vrijedi za potpore starim zanatima i obrtima, stručno usavršavanje i sl.);
* troškovi sudjelovanja na sajmovima i izložbama;
* uređenje/renoviranje/adaptaciju radionice/poslovnog prostora;
* izrada web stranice (maksimalno odobreni iznos bespovratnih sredstava do 400,00 EUR);
* izrada promotivnog materijala (maksimalno odobreni iznos bespovratnih sredstava do 200,00 EUR).
* stjecanje uvjerenja o statusu umjetničkog obrta (vrijedi za potpore obrtnicima);
* stjecanje uvjerenja o statusu tradicijskog obrta (vrijedi za potpore starim zanatima i obrtima).

Troškovi koji nisu prihvatljivi i koji se neće uzimati u obzir su sljedeći:

* porez na dodanu vrijednost (kod poduzetnika i obrtnika koji su u sustavu poreza na dodanu vrijednost, odnosno za koji prijavitelj/korisnik ima pravo ostvariti odbitak);
* troškovi nabave i najma vozila;
* troškovi nabave radne odjeće i obuće;
* troškovi nabave TV, radio i sl. uređaja te mobitela i tableta;
* troškovi nabave ukrasnih predmeta;
* troškovi izrade projektne dokumentacije, troškovi zaštite na radu, higijenskih uvjeta, zaštite od požara, atesta i sl.;
* troškovi nabave usisivača (osim industrijskih);
* troškovi nabave i opremanja čajne kuhinje;
* troškovi najma opreme, leasing te obročna otplata preko kreditnih kartica;
* troškovi unutarnjeg uređenja poslovnog prostora ako su u vlastitoj izvedbi ili ako izvođač radova nije poslovni subjekt koji je registriran za obavljanje tih radova;
* troškovi uređenja poslovnog prostora u kojem se obavlja djelatnost, a koji nije fizički izdvojen od stambenog dijela, npr. uređenje izdvojene sobe ili prostora u sklopu stana i sl.;
* carinske i uvozne pristojbe ili druge naknade (bankovne naknade, tečajne razlike i sl.).

Neprihvatljivim se smatraju i drugi troškovi koji nisu navedeni kao prihvatljivi. Svaki trošak za koji se provjerom ustanovi da nije prihvatljiv bit će izuzet te se isti neće uzeti u obzir za izračun iznosa za bespovratne potpore.

Ponude/predračuni/računi/izvodi za prihvatljive troškove iz članaka 5. i 6. priznaju se samo ako su izdani te datiraju nakon 1. siječnja 2025. godine. Isplata potpore uslijediti će nakon što se temeljem ponude ili predračuna dostavi plaćeni račun te izvod o plaćanju troškova zajedno sa obrascem 7 Izvještaj o namjenski utrošenim sredstvima u provedbi projekta u 2025.godini.

Pojedinom korisniku može se dodijeliti samo jedna potpora po pojedinoj mjeri.

**IV.**

Prijava na Javni poziv mora sadržavati sljedeću dokumentaciju:

|  |
| --- |
| 1. OBRAZAC 1 - Obrazac Zahtjeva za dodjelu potpora mikro i malim poduzetnicima i obrtnicima na području stare gradske jezgre Pule - Pola za 2025. godinu |
| 2. OBRAZAC 2 - Izjava o korištenim državnim potporama male vrijednosti u proteklom trogodišnjem razdoblju (prilaže i prijavitelj koji do sada nije koristio državne potpore) |
| 3. Obrazac 3 - Izjava o nepostojanju dvostrukog financiranja |
| 4. OBRAZAC 4 - Skupna izjava |
| 5. OBRAZAC 5 - Troškovnik, popis računa dobavljača (obrazac proračuna - pregled troškova dostavlja se u .xlsx formatu) |
| 6. OBRAZAC 6 - Opis projekta i očekivani rezultat |
| 7. Ponude/predračuni/računi/izvodi za prihvatljive troškove navedene u točki II. Javnog poziva i obrascu proračuna |
| 8. Dokaz o obavljanju djelatnosti minimalno šest mjeseci u prethodnoj godini u poslovnom prostoru - **izdani** fiskalizirani računi po mjesecima (po tri računa za svaki mjesec) - mjere 1 do 5.  Dokaz o obavljanju djelatnosti minimalno jedanaest mjeseci u prethodnoj godini u poslovnom prostoru - **izdani** fiskalizirani računi po mjesecima (po tri računa za svaki mjesec) - mjera 6. |
| 9. Dokaz o zakupu poslovnog prostora (ugovor o zakupu, vlasnički list i dr.) |
| 10. Potvrda Grada Pula - Pola o nepostojanju dugovanja koju izdaje nadležno upravno tijelo za financije Grada Pula - Pola (ne smije biti starija od 15 dana od dana prijave na Javni poziv) (za tvrtku / zadrugu / ustanovu i za članove društva / zadruge / ustanove – osnivače te za vlasnika/e obrta i nositelja/e slobodnog zanimanja) |
| 11. Potvrda Porezne uprave o nepostojanju dugovanja koju izdaje nadležna Porezna uprava (ne smije biti starija od 15 dana od dana prijave na Javni poziv) |
| 12. Zadnji JOPPD obrazac (osim obrtnika paušalista koji nemaju zaposlenih) |
| 13. Uvjerenje o prebivalištu osnivača, člana društva, odnosno vlasnika obrta ili nositelja slobodnog zanimanja te slobodnog umjetnika (preslika osobne iskaznice se ne prihvaća) |
| 14. Uvjerenje o stjecanju statusa tradicijskog/umjetničkog obrta (ukoliko ga prijavitelj posjeduje) |
| 15. Preslika obavijesti Državnog zavoda za statistiku o razvrstavanju za trgovačka društva, odnosno/Preslika Rješenja o obavljanju registrirane djelatnosti za slobodna zanimanja |

Službeni obrasci (obrasci pod rednim brojem 1-6 iz tablice te obrazac 7) preuzimaju se putem računala na internet stranici Grada Pula - Pola [www.pula.hr](http://www.pula.hr).

**V.**

Prijave se dostavljaju Gradu Pula - Pola, neposrednom predajom u pisarnicu Grada Pula - Pola ili elektronskom poštom na adresu [pisarnica@pula.hr](mailto:pisarnica@pula.hr).

Javni poziv otvoren je dana \_\_\_\_\_\_\_2025. godine i traje do \_\_\_\_\_ 2025. godine (rok za podnošenje prijava je 30 dana od dana objave Javnog poziva).

**VI.**

Postupak u svezi dodjeljivanja potpora obavlja Povjerenstvo za dodjelu potpora mikro i malim poduzetnicima i obrtnicima s ciljem revitalizacije stare gradske jezgre Pule - Pola u 2025. godini (u daljnjem tekstu: Povjerenstvo). Povjerenstvo obavlja administrativnu provjeru zaprimljenih prijava koja uključuje utvrđivanje pravovremenosti i potpunost prijava, ispunjavanje uvjeta propisanih Javnim pozivom te planiranu namjenu i prihvatljive troškove ulaganja.

Prijava podnesena izvan propisanog roka (nepravovremena prijava) neće se uzeti u razmatranje.

O rezultatima javnog poziva podnositelji zahtjeva bit će pravovremeno obaviješteni, sukladno odredbama Javnog poziva. Ukoliko se temeljem administrativne provjere utvrdi da nije priložena sva propisana dokumentacija prema popisu obvezne dokumentacije navedene u ovom Javnom pozivu, odnosno da nisu ispunjeni svi uvjeti propisani Javnim pozivom, prijava će biti odbačena te će o razlozima odbacivanja prijavitelj biti obaviješten.

Na temelju prijava koje su udovoljile administrativnoj provjeri, Povjerenstvo sastavlja prijedlog liste sve do iskorištenja sredstava osiguranih za realizaciju potpora, s tim da prednost imaju prijavitelji koji su ranije podnijeli prijavu (trenutak prijave se smatra dan, sat i minuta zaprimljene prijave), a koji ispunjava sve propisane uvjete.

Nakon provedenog Javnog poziva, na temelju prijedloga liste Komisije, Gradonačelnik će donijeti konačnu Odluku o dodjeli potpora s popisom korisnika i iznosima odobrenih novčanih sredstava.

Odobrena sredstva potpore isplaćuju se na žiro-račun korisnika potpore, ovisno o dostavi obrasca Izvještaja o namjenski utrošenim sredstvima u provedbi projekta u 2025. (OBRAZAC 7) i pripadajućih računa/izvoda.

U slučaju da nakon konačne Odluke o dodjeli potpora s popisom korisnika i iznosima odobrenih novčanih sredstava ostane nepotrošenih sredstava, Javni poziv se može ponoviti s naznakom da je to ponovljeni Javni poziv.

Za korisnike koji pravdaju dodijeljena sredstva s pripadajućim PDV-om, Povjerenstvo za dodjelu potpora će po službenoj dužnosti utvrditi status poslovnog subjekta s aspekta obveznika PDV-a, u trenutku prijave, i to pristupom službenim stranicama Porezne uprave (<https://oib.oib.hr/RpoProvjeriObveznikaPdvWeb/home>).

Prijavitelji koji su nakon prijave postali obveznici obračuna PDV-a dužni su o promjeni obavijestiti davatelja sredstava pisanim putem u roku od 15 dana od trenutka nastanka promjene, te će biti obvezni izvršiti povrat dijela sredstava koji se odnosi na trošak PDV-a za sve račune nastale od dana ulaska u sustav PDV-a, u slučaju da je isplata sredstava izvršena. Ako Davatelj sredstava dođe bilo kojim putem i u bilo kojem trenutku do saznanja da je po dostavljenim računima izvršen povrat PDV-a u korist korisnika sredstava, to može dovesti do raskida Ugovora i povrata sredstava.

**VII.**

Korisnici potpora će osim dostave obavezne dokumentacije iz točke III. nakon primitka odluke/obavijesti o odobrenju potpore, najkasnije do 1.11.2025. godine, dostaviti Gradu Pula - Pola Izvještaj o namjenski utrošenim sredstvima u provedbi projekta u 2025. godini (OBRAZAC 7), sa svim pripadajućim računima/izvodima/isplatnim listama kao prilogom, u iznosu ili dijelu iznosa na koji je korisnik ostvario pravo (do 100% iznosa iskorištenih sredstava), a koji dokazuju namjenski utrošak sredstava, prema podacima o planiranom ulaganju/namjeni iz Obrasca Troškovnika (OBRAZAC PRORAČUNA – OBRAZAC 5), a sukladno ovom Javnom pozivu. Ukoliko je korisnik potpore dostavio prilikom predaje zahtjeva račune i isplatne liste te izvode o plaćanju i time dokazao namjenski utrošak sredstava, nakon odobrenja potpore dostavlja samo popunjeni OBRAZAC 7.

Svi troškovi moraju biti jasno iskazani u Obrascu troškovnika (OBRAZAC PRORAČUNA – OBRAZAC 5) za dodjelu potpora mikro i malim poduzetnicima i obrtnicima s ciljem revitalizacije stare gradske jezgre, povezani sa prihvatljivim troškovima za namjene navedene u ovom Javnom pozivu te vezani uz obavljanje registrirane djelatnosti, odnosno troškovi namijenjeni za poslovnu djelatnost koju poslovni subjekt obavlja.

Svaki trošak za koji se provjerom utvrdi da nije prihvatljiv bit će isključen iz tablice troškovnika, te će biti izuzet i isti se neće uzeti u obzir za izračun iznosa za bespovratne potpore.

Grad Pula - Pola zadržava pravo kontrole namjenskog korištenja sredstava te u slučaju ne korištenja ili nenamjenskog korištenja, odnosno ako je korisnik potporu ostvario temeljem neistinitih izjava, lažnih potvrda i sl., Grad Pula - Pola će zatražiti povrat dodijeljenih sredstava.

Grad Pula - Pola može obaviti i terensku provjeru korisnika kako bi potvrdio odgovara li asortiman prijavitelja djelatnostima propisanim Programom i Javnim pozivom na temelju kojeg su korisnici ostvarili pravo na bespovratne potpore.

Korisnik je obvezan ispunjavati i zadržati uvjete prihvatljivosti utvrđene u trenutku prijave na Javni poziv do kraja isteka ugovornih obveza. Ukoliko Davatelj sredstava dođe bilo kojim putem i u bilo kojem trenutku do saznanja o promjenama istih, može dovesti do raskida Ugovora i povrata sredstava.

**U slučaju odstupanja odredbi ovog Javnog poziva u odnosu na Program, u postupanju Povjerenstva primjenjivati će se odredbe Programa.**

**VIII.**

Korisnik potpore dužan je istaknuti na vidljivom mjestu u poslovnom prostoru informaciju u obliku samoljepljive naljepnice da je za provedbu projekta ostvario bespovratna sredstva potpore od Grada Pula - Pola.

Samoljepljive naljepnice dodjeljuje Grad, a ista mora biti istaknuta na vidljivom mjestu najmanje dvije godine od dana zaključenja Ugovora o dodjeli bespovratne potpore.

**IX.**

Grad Pula - Pola sve do sklapanja ugovora o dodjeli bespovratnih potpora zadržava pravo izmjene, odnosno poništenja Javnog poziva u cijelosti ili djelomično, u svakoj njegovoj fazi, bez obrazloženja.

KLASA: 301-01/25-01/2

URBROJ:

Pula, \_. ožujka 2025.

**GRADONAČELNIK**

**dr.sc. Filip Zoričić, prof.**